SKRIFTLIG FORESPØRGSEL P-3267/02

af Joan Vallvé (ELDR) til Kommissionen

(12. november 2002)

Om: Import af kyllinger fra tredjelande

Produktionen af kyllinger har stor betydning for den samlede landbrugslevnedsmiddelsektor i Catalonien. Kyllingeproduktionen tegner sig for en stor del af den endelige landbrugsproduktion, og samtidig indgår flere forskellige led i produktionsprocessen, f.eks. udrugning, opdræt, slagtning, udtagning af indvolde, forarbejdning samt service og distribution.

I Catalonien produceres der 173 millioner kyllinger svarende til næsten 300 000 tons om året, hvilket udgør mere end en tredjedel af den samlede spanske produktion.

Et af EU's vigtigste mål har været og er fortsat at drage omsorg for, at der produceres sikre levnedsmidler, som ikke indebærer sundhedsmæssige risici for forbrugerne. EU-bestemmelserne på dette område er meget strenge med henblik på at opnå en høj levnedsmiddelsikkerhed for alle produkter, der er bestemt til konsum, og de omfatter både dyrefoder, indhold af affaldsstoffer i ordineret medicin samt betingelser for, hvorledes produkterne behandles og håndteres.

EU's samlede import af frosne og forarbejdede kyllinger fra tredjelande er for tiden relativt stor. Ifølge de foreliggende oplysninger blev der i 2001 importeret over 200 000 tons i hele EU, hovedsagelig fra Brasilien og Thailand.

Det drejer sig således om at sikre, at disse produkter opfylder de samme sundhedsmæssige krav, som EU stiller til den interne produktion.

Kan Kommissionen på baggrund heraf oplyse, hvilke kontrolforanstaltninger der findes ved medlemsstaternes eksterne grænser for at sikre, at importen af kyllinger fra tredjelande opfylder de krav til sundhed og kontrol, som er gældende inden for EU?

Svar afgivet på Kommissionens vegne af David Byrne

(11. december 2002)

I Fællesskabets lovgivning stilles der for at sikre fjerkrækøds sundhed de samme krav til kød, der er produceret i Fællesskabet, og kød, der importeres fra tredjelande. Der findes ikke i denne sammenhæng to forskellige beskyttelsesniveauer, men kun et. Ansvaret for grænsekontrollen påhviler medlemsstaterne. Kommissionen overvåger gennem regelmæssig inspektion, at medlemsstaternes kompetente myndigheder overholder fællesskabslovgivningen ved Fællesskabets ydre grænser, og at de kompetente myndigheder i tredjelande overholder den i alle stadier af produktionen og forarbejdningen af kyllingekød. Nogle medlemsstater har gennem fællesskabssystemet for hurtig udveksling af oplysninger meddelt Kommissionen, at der er fundet tilfælde af restmængder af veterinærmedicin (nitrofuraner), som er forbudt efter fællesskabslovgivningen. For at sikre, at det importerede kyllingekød er sundt, har Kommissionen besluttet at lade medlemsstaterne gennemføre en systematisk kontrol af den samlede import af fjerkrækød fra Brasilien og Thailand for veterinærmedicinske restmængder og med særligt henblik på nitrofuraner. Hvis resultatet ikke er tilfredsstillende, skal medlemsstaterne destruere det farlige parti. Parallelt hermed yder Kommissionen udviklingslande teknisk bistand til etablering af et kontrolsystem, der fungerer lige så effektivt som det, der er udviklet af medlemsstaterne. På denne måde opfylder Kommissionen sine forpligtelser over for udviklingslandene, samtidig med at den opretholder det fastsatte niveau af beskyttelse af de europæiske forbrugere.